《丙午十二月五日雨中答邵四右庵喜予至三用涪翁仁亭诗韵》
清代·蒋仁

贺监峭帆去，余亦归故山。回睇万松岭，云雾霾高寒。

君家好兄弟，文采蔚豹斑。不见数十日，迟我风雨关。

执手道近状，鸣瀑飞檐栏。小楼日高卧，翰墨有余闲。

折梅怀陆凯，当筵赠苏端。穷达贵适意，其余曷足观。

作者简介：（1743—1795）清浙江仁和人，号山堂，初名泰，字阶平。以得“蒋仁”铜印，遂改名，别号吉罗居士，女床山民。性孤冷，善书画，工篆刻，为浙派八家之一。诗亦清雅拔俗。